ജിഹാദിന് വേണ്ടി യുവാക്കളെ തീവ്രവാദികളാക്കുക എന്ന ലക്ഷ്യവുമായി സംഘങ്ങള്: ബംഗളുരുവില് യുവതി, കേരളത്തില് മുഹമ്മദ് അമീന് ന്യൂഡല്ഹി: കേരളത്തിലുള്ളവര്ക്ക് പാക് തീവ്രവാദ സംഘടനയുമായി ബന്ധമുണ്ടെന്ന ഇന്റലിജന്സ് റിപ്പോര്ട്ടിനെ കേന്ദ്രം വളരെ ഗൗരവത്തോടെയാണ് കാണുന്നത്. എന്നാല്, സംസ്ഥാന സര്ക്കാരിന്റെ നിലപാടില് ആശങ്കയുമുണ്ട്. കഴിഞ്ഞ കുറച്ച് വര്ഷങ്ങള്ക്കിടയില് കേരളം തീവ്രവാദ സംഘടനകളുടെ ശക്തി കേന്ദ്രമായി മാറുന്നുവെന്ന റിപ്പോര്ട്ടുകള് ഒന്നിന് പുറമെ ഓരോന്നായി പുറത്തുവരുമ്ബോഴും സംസ്ഥാന സര്ക്കാര് മൗനം ആചരിക്കുകയാണ്. വിഷയത്തില് ഇടപെടാന് സര്ക്കാരോ നിലപാട് അറിയിക്കാന് സര്ക്കാര് വൃത്തങ്ങളോ ഇതുവരെ തയ്യാറായിട്ടില്ല. കേരളത്തിലെ ഐ എസ് റിക്രൂട്ട്മെന്റ് കേസുമായി ബന്ധപ്പെട്ട് എന്ഐഎ ബെംഗ്ലൂരുവില് നിന്ന് അറസ്റ്റ് ചെയ്ത സംഘത്തിലെ മുഖ്യസൂത്രധാര ദീപ്തി മര്ലയെന്ന യുവതിയാണ്. സായുധ ജിഹാദിന് വേണ്ടി യുവാക്കളെ തീവ്രവാദികളാക്കുക, ഐഎസിനായി ഫണ്ട് സമാഹരിക്കുക, നേതാക്കളെയും മാധ്യമ പ്രവര്ത്തകരെയും ലക്ഷ്യം വച്ചുള്ള കൊലപാതകം ആസൂത്രണം ചെയ്യുക എന്നിവയ്ക്ക് ആളെ കണ്ടെത്തുക എന്നതായിരുന്നു ബംഗളൂരുവിലെ സംഘത്തിന് ഐ എസ് നല്കിയ നിര്ദേശങ്ങള്. ഇത്തരം ഭീകരപ്രവര്ത്തനങ്ങള്ക്കായി ഇവര് തിരഞ്ഞെടുക്കുന്നത് യുവതീ യുവാക്കളെ ആണ്. നേരിട്ട് റിക്രൂട്ട്മെന്റ് നടത്തുകയും പണം നല്കി ആളുകളെ പ്രലോഭിപ്പിച്ചും മതം മാറ്റി കൂടെ ചേര്ക്കുക എന്നതായിരുന്നു ഇവരുടെ പദ്ധതി. ഇതിനെല്ലാം നേതൃത്വം നല്കിയത് ദീപ്തി മര്ലയാണെന്നാണ് അന്വേഷണ സംഘത്തിന് ലഭിക്കുന്ന വിവരം. കേസുമായി ബന്ധപ്പെട്ട് അഞ്ച് പേരെ എന്ഐഎ അറസ്റ്റ് ചെയ്തിരുന്നു. ബെംഗ്ലൂരുവില് നിന്ന് ദീപ്തി മര്ലയുടെ കൂടെ സഹായികളായി പ്രവര്ത്തിച്ചിരുന്ന മറ്റ് രണ്ട പേരെ കൂടെ പോലീസ് അറസ്റ്റ് ചെയ്തു. ഹമ്മീദ്, ഹസ്സന് എന്നിവരെ ജമ്മുവില് നിന്നും അറസ്റ്റ് ചെയ്തു. അറസ്റ്റിലായവര് ഐഎസ് ആശയങ്ങള് പ്രചരിപ്പിച്ചതായും തീവ്രവാദ സംഘടനകള്ക്കായി പണം സ്വരൂപിച്ചതായും അന്വേഷണ സംഘം കണ്ടെത്തി. സമാന പദ്ധതിയായിരുന്നു മലയാളി മുഹമ്മദ് അമീന് എന്ന അബു യഹിയയ്ക്കും ഉണ്ടായിരുന്നത്. സമൂഹമാധ്യമങ്ങളായ ടെലഗ്രാം, ഇന്സ്റ്റഗ്രാം, ഹൂപ് എന്നിവയിലൂടെ ഐഎസ് ആശയങ്ങള് പ്രചരിപ്പിച്ചാണ് ഇവര് യുവാക്കളെ ലക്ഷ്യമിട്ടത്. ഐഎസിന്റെ ഇന്ത്യന് ഘടകം രൂപീകരിക്കുക എന്നതായിരുന്നു ഇത്തരം ചെറിയ ചെറിയ സംഘങ്ങള് വഴി തീവ്രവാദികള് ലക്ഷ്യമിട്ടിരുന്നത്. ഇതിനായി പലയിടങ്ങളില് നിന്നും ആളുകളെ കണ്ടെത്തി, അവര്ക്ക് ഒരു ഏരിയ തന്നെ തിരഞ്ഞെടുക്കാന് ആവശ്യപ്പെട്ട് യുവാക്കളെ ആകര്ഷിക്കുക എന്നതായിരുന്നു ഐ എസ് നല്കിയിരിക്കുന്ന പ്രധാന ജോലിയെന്നാണ് റിപ്പോര്ട്ടുകള്. കശ്മീര്, കര്ണാടക എന്നിവിടങ്ങളില് നിന്ന് അറസ്റ്റിലായ 4 പേര് കഴിഞ്ഞ മാസങ്ങളില് കേരളത്തിലടക്കം പല തവണ പോയതായാണു വിവരം. സിറിയ, ഇറാഖ് എന്നിവിടങ്ങളിലെ ഐഎസ് സംഘങ്ങള്ക്കൊപ്പം പ്രവര്ത്തിച്ചിരുന്ന അമീന് പിന്നീട് ഇന്ത്യയിലേക്കു മടങ്ങിയെത്തി. അമീന്റെ പദ്ധതികളായിരുന്നു മറ്റ് സംസ്ഥാനങ്ങളിലും നടപ്പിലാക്കി വന്നിരുന്നത്. ഇയാള്ക്ക് ഐ എസുമായി നേരിട്ട് ബന്ധമുണ്ടെന്നാണ് കണ്ടെത്തല്. കശ്മീര് സന്ദര്ശിച്ച അമീന് അവിടെയുള്ള മുഹമ്മദ് വഖാര് ലോണ് വില്സണ് കശ്മീരി എന്നയാള്ക്കൊപ്പം ഭീകരപ്രവര്ത്തനങ്ങള്ക്കുള്ള ഫണ്ട് ശേഖരിച്ചു. യുവാക്കളെ ആകര്ഷിച്ച് ഐ എസില് ചേര്ക്കുന്നതിനായി ഇയാള് പലവട്ടം കേരളത്തിലെത്തി. 2016 ല് കാസര്കോട് തൃക്കരിപ്പൂര് പടന്നയിലെ ഷിയാസും ഭാര്യ അജ്മലയും ഒന്നര വയസ്സുണ്ടായിരുന്ന മകനും അടക്കം 12 പേര് സിറിയയിലെത്തി ഐഎസില് ചേര്ന്നതായി കണ്ടെത്തിയിരുന്നു. ഇതിനു പിന്നിലും അമീന് ആണെന്നാണ് പുതിയ റിപ്പോര്ട്ടുകള്. കേരളം വലിയൊരു റിക്രൂട്ടിംഗ് ഗ്രൗണ്ടാണ്. ഇവിടുത്തെ ആളുകള് വിദ്യാഭ്യാസമുള്ളവരാണ്. ഡോക്ടേഴ്സ്, എന്ജിനീയേഴ്സ്. അവര്ക്ക് ഈ ടൈപ്പ് ആളെ വേണം, സ്ഥാനമൊഴിയുന്നതിനു മുമ്ബ് പൊലീസ് മേധാവി ലോക്നാഥ് ബെഹ്റ ഒരു ദൃശ്യമാദ്ധ്യമത്തിനു നല്കിയ അഭിമുഖത്തില് പറഞ്ഞ ഈ വാക്കുകള് വീണ്ടും അടിവരയിടുന്നതാണ് പുതിയ ഓരോ കേസുകളും. തീവ്രവാദ സംഘത്തിലെ ആളുകളെ റിക്രൂട്ട് ചെയ്യുന്നതിനൊപ്പം കേരളത്തിലേക്ക് ആയുധങ്ങള് കടത്തിയിട്ടുണ്ടെന്ന കേന്ദ്ര ഇന്റലിജന്സ് റിപ്പോര്ട്ടും ഗൗരവമേറിയതാണ്. ഇതുസംബന്ധിച്ച തെളിവുകള് വരെ ഇന്റലിജന്സിന്റെ പക്കലുണ്ട്. കേരളത്തില് നിന്ന് ഐസിസ് റിക്രൂട്ട്മെന്റ് നടത്തിയ സംഭവത്തില് അഞ്ച് പേര് എന്.ഐ.എയുടെ പിടിയിലായ സംഭവം കേരള മാധ്യമങ്ങളോ രാഷ്ട്രീയ നേതാക്കളോ അറിഞ്ഞിട്ടില്ല എന്ന് വേണം കരുതാന്. കേരളത്തിലേയ്ക്ക് ഭീകരര് സ്ലീപ്പര് സെല്ലുകള് വഴി ആയുധങ്ങള് എത്തിക്കുന്നതായി കേന്ദ്ര അന്വേഷണ ഏജന്സികള് മുന്നറിയിപ്പ് നല്കി. കോഴിക്കോടും മലപ്പുറവും അടക്കമുള്ള ജില്ലകളില് സമാന്തര എക്സ്ചേഞ്ച് കണ്ടെത്തിയിരുന്നു. ഇതിന് പിന്നില് പാക് ചാര സംഘടനയാണെന്നാണ് സൂചന. കേരളത്തിലേക്ക് ആയുധങ്ങള് എത്തിക്കുന്ന സംഘങ്ങളെല്ലാം ഭീകര സംഘടനകളുടെ ഭാഗമായിട്ടുള്ളവരാണ്. മത്സ്യവുമായി എത്തുന്ന വാഹനങ്ങളില് പോലും ആയുധങ്ങള് കേരളത്തിലേക്ക് എത്തിയിട്ടുണ്ടെന്നാണ് വിലയിരുത്തല്. എല്ലാ അത്യാധുനിക ആയുധങ്ങളും കേരളത്തിലേക്ക് കടത്തുന്നുണ്ടെന്നാണ് കണ്ടെത്തല്. കേരളത്തിലും പാക് ചാരസംഘടനയായ ഐ.എസ് സജീവമാണെന്നാണ് കേന്ദ്ര ഇന്റലിജന്സിന്റെ നിഗമനം. തീവ്രവാദ പ്രവര്ത്തനങ്ങള് ഏകോപിപ്പിക്കാനാണ് കേരളത്തെ ഉപയോഗിക്കുന്നത്. പാകിസ്ഥാന്, ചൈന, ബംഗ്ളാദേശ് എന്നിവടങ്ങളില് നിന്നും കോളുകള് വന്നതായി രാജ്യവിരുദ്ധ പ്രവര്ത്തനം നടത്തിയതിനു അറസ്റ്റിലായ ഇബ്രാഹിം പുല്ലാട്ടില് പോലീസിനോട് വെളിപ്പെടുത്തി. പാകിസ്ഥാന് മാത്രം ഇബ്രാഹിം വിറ്റത് 64 റൂട്ട് ആണ്. പാകിസ്ഥാന് സഹായം ചെയ്തു നല്കിയതിന് പ്രതിഫലമായി ലഭിച്ചത് 20 ലക്ഷമാണെന്നും പ്രതി സമ്മതിച്ചു. ഇബ്രാഹിമിന്റെ നേതൃത്വത്തില് സംസ്ഥാനത്ത് വിവിധയിടങ്ങളില് ഇത്തരം നിരവധി എക്സ്ചേഞ്ചുകളാണ് പ്രവര്ത്തിപ്പിച്ച് പോന്നിരുന്നത്. തീവ്രവാദം ഉള്പ്പടെയുള്ള രാജ്യാന്തര സംഘങ്ങള്ക്ക് വേണ്ടിയാണ് സമാന്തര ടെലിഫോണ് എക്സ്ചേഞ്ച് നടത്തിവന്നതെന്ന് സൂചന. ഇബ്രാഹിം പാകിസ്ഥാന്കാരുമായി നടത്തിയ ചാറ്റിന്റെ തെളിവുകളും ക്രൈംബ്രാഞ്ചിന് ലഭിച്ചിട്ടുണ്ട്. കോഴിക്കോടിനു പുറമെ തൃശൂരും സമാന്തര എക്സ്ചേഞ്ചുകള് കണ്ടെത്തിയിട്ടുണ്ട്. സമീപകാലത്ത് ഇസ്ളാംമതം സ്വീകരിച്ച ചില യുവതീയുവാക്കള് കൂട്ടമായി തീവ്രവാദത്തില് ആകൃഷ്ടരായി ഐസിസില് ചേര്ന്നതോടെയാണ് കേരളത്തിലെ തീവ്രവാദ പ്രവര്ത്തനങ്ങള്ക്ക് ആഗോള ഇസ്ളാമിക തീവ്രവാദവുമായുള്ള ബന്ധം മറനീക്കി പുറത്തുവന്നത്. വേരുകള് ഇനിയും ആഴത്തില് കേരള മണ്ണില് ഉണ്ടെന്ന വിശ്വാസത്തിലാണ് അന്വേഷണ ഏജന്സികള്. അവരുടെ നിരന്തരമായ പരിശ്രമവും പരിശോധനകളുമാണ് ആയുധക്കടത്തും തീവ്രവാദത്തിനു കൂട്ടുനില്ക്കുന്ന ഇബ്രാഹിമിനെ പോലുള്ളവരെയും കണ്ടെത്താന് സാധിക്കുന്നത്.